ஷஜருத்துர் மீண்டும் அந்தக் கடிதத்தை யெடுத்துப் படித்துப் பார்த்தார். திருப்திகரமாகத் தலையை யசைத்துக் கொண்டே, “ஆம்! இது நிச்சயமாக மூஸாவின் சாவோலையேதான். இதில் மட்டும் நாம் வெற்றியுடனே மீண்டுவிடுவோமாயின், நம்முடைய ஸல்தனத்தை நாம் மட்டுமே அடையப் பெறலாம். ஒண்ட வந்தவனை ஒழித்துக் கட்டிவிடலாம்!” என்று முணுமுணுத்துக் கொண்டே தம் பஞ்சணைமீது தாவியேறிப் படுத்துறங்கி விட்டார்.